有齊iPhone、iPad、Macbook、AirPods的用家,常讚Apple Eco System好好,有好多功能將手頭上的Apple Device連結。例如:可以用AirDrop跨裝置Send資料、MacBook聽電話覆Message、用iPad做Macbook Second Screen等等。
無錯以上功能的確好用,但其實並唔係Apple專利,用Android手機/Windows電腦的用家只要花心思,一樣連用到大部分「所謂」Apple先有的功能。
Android 實用App|Nearby Share
首先第一個推介的Nearby Share,中文叫「咫尺共享」,功能類似Android版AirDrop,用家可以點對點將任何類型檔案分享予附近Android 手機/平板/Chromebook。相比起用 Whatspp 、Google Drive,Nearby Share或者更加方便好用。Nearby Share優點是不用網絡都可以使用,而且分享的相或片都不會有壓縮。
至於Nearby Share用法亦都好簡單,只要搵返想分享的檔案再撳分享,再揀「咫尺共享」,就會找到附近都開啟這功能的手機,之後只要揀對象就OK。
Nearby Share過file的速度,拍得住AirDrop。另外 Nearby Share可以同時將檔案分享予幾個裝置,而當兩個裝置都登入同一個 Google Account,收件人更加不用撳確認就會收到,甚至比AirDrop更加User friendly,可惜呢個功能唔支援Windows PC。
Android 實用App|Snapdrop
所以如果想過資料落電腦,或者成班朋友得一個用Android,始終要用第三方軟件,好似啱啱提到的WhatsApp、Google Drive,或者Snapdrop。最大特點是支援唔同平台裝置,只要有Brower,上到https://snapdrop.net/ 就可以。
可以見到所有連緊同一Wifi上同一個網的裝置,佢同AirDrop/Nearby Share一樣,只要揀想傳送的檔案同對象就可以。如果想由電腦送出資料,更加可以Drag and Drop,成個過程不用額外裝App或Setup,簡單方便。
跟著第二個要推介的是Multipoint Connection 同 Auto Switching。這兩個功能其實為耳機Feature,支援多點連接耳機,就好似Soundcore Liberty 4、Jabra Elite 5、 LinkBuds S 等等。開啟後,耳機就可以同時連接兩個裝置,並且自動切換,例如電腦聽緊歌時候,如果有電話入,耳機就自動跳去手機比你聽電話。
將 Pixel Buds Pro 連落手機同電腦,然後再輪流兩邊播歌,睇下反應快唔快。結果是耳機都跟得幾貼,可以即刻轉到去播緊歌個。
Android 實用App|Phone Link
之後要講為Phone Link,為Microsoft 為 Windows 10 開發的程式,目標是助用家將 Android 手機Connect 落部電腦,可以在電腦聽電話、覆Message、收Notification、同埋睇返晒手機入面的相。
佢 Setup 嘅過程亦都非常簡單,先分別在手機同電腦 Download Phone Link 程式,再Scan QR code,Pair 返兩部機就OK。
其實除咗聽電話之外,其中一個過相功能幾實用,因為手機影完相會即刻在電腦顯示,可以即刻使用。另外有時出去玩影一大堆相,呢個App仲可以在電腦慢慢揀相,揀啱先另存新檔咁save低 backup,幾方便。如果你係用 Samsung 手機,仲可以玩到兩個額外功能,包括直接電腦碌手機同埋兩部機之間 Copy & Paste。
Android 實用App|Spacedesk
跟著下一個要個講嘅就係點樣用 Andriod 手機/ 平板做電腦 Second mon,其實坊間唔少程式都可以做到同樣效果,不過最實用嘅而免費的當數Spacedesk。只要兩部機喺同一個Wifi底下,大家就可以利用這程式將手機或者平板,變成電腦嘅第二螢幕。
雖然想無 Delay解析度要降低少少,但最重要是同時支援Android或者IOS,基本上任何手機都用到,不用擔心兼容性問題,可以盡用手頭上裝置。
最後一個要講是用同一Set 鍵盤、滑鼠,控制你手頭上的Mac、PC,而且同時做到 drag&drop 過檔案。
Android 實用App|Logitech Flow
其實 Apple 都有類似嘅功能叫做 Universal Control,不過只係支援 Mac 同 iPad,所以如果同時有Mac 同 PC或者想你PC 上面用呢個功能,就要用到 Logitech Flow 呢類功能。
Download咗Logitech 程式,Setup好後,滑鼠應該就可以在2-3部電腦之間隨意切換,而且仲可以透過 drag&drop好方便將檔案由一部電腦過落另一部電腦。
唯一可惜是想要用到呢個Feature,一定要有一隻支援Logitech Flow滑鼠先用到,所以如果想免費玩到同一個功能,大家就可以考慮下Microsoft Garage Mouse without Borders。佢同Logitech Flow 差唔多,一樣可以用Set 鍵盤、滑鼠控制幾部機,亦都一樣可以係一部機Copy另一部機Paste,只係佢淨係支援PC,而且Setup會比較複雜。